'Oom' ry kleuter op Pretoria-kleinhoewe dood | Netwerk24
Deur Meghan Lawrence 28 Januarie 2020 07:57
'n Kind van 18 maande oud is Maandagmiddag op 'n kleinhoewe in Kameeldrift-Oos buite Pretoria doodgery.
Kapt. Mavela Masondo, provinsiale polisiewoordvoerder, sê die kind het onder die wiele van 'n bakkie beland. Die polisie ondersoek 'n saak van strafbare manslag.
'n Huurder van 'n buitegebou op die hoewe, wat volgens nooddienspersoneel op die toneel die oom van die kind is, was glo agter die stuur van die bakkie.
"Die polisie het 'n saak van strafbare manslag aanhangig gemaak nadat 'n 18 maande oue babaseuntjie omstreeks 17:30 in Kameeldrift omgery is. Daar word beweer die bestuurder van 'n Ford Ranger-bakkie, wat een van die huurders van 'n blok kamers op die hoewe is, by die perseel aangekom het toe hy oor die kind gery het."
Masondo sê die kind is op die toneel dood verklaar.
Nevea Maritz, woordvoerder van die nooddiens Life Support 24/7, wat op die toneel was, sê die seuntjie het buite gespeel terwyl die ma in die huis was.